- Det er ’serious business’, det her arbejde. Det kan jo føre til, at nogen kommer i fængsel.

Sådan lyder det fra Eddy Bøgh Brixen, akustiker og lydekspert i over 40 år.

I et rum fyldt med højtalere og mikrofoner sidder han, bag fire computerskærme, og zoomer ind på lydbølgerne fra en optagelse.

De bølger kan hjælpe med at gøre politiet klogere på en forbrydelse.

En af Eddys mange opgaver som lydekspert er nemlig at hjælpe politiet med at efterforske lyde. Det kaldes for retsakustik og går ud på at analysere lydoptagelser og bagefter fremlægge det i retten.

- Det kan for eksempel være almindelig lydteknik, hvor man skal finde ud af, hvorvidt en optagelse er ægte eller ej. Eller om nogen har manipuleret lyden, siger Eddy Bøgh Brixen.

- Eller det kan omhandle telefonopkald, hvor du kan høre, at en person befinder sig et sted. Men hvor er det sted? Er det noget, man kan finde ud af ved at kigge på baggrundslyden i optagelsen?

Lyd kan gemme på informationer, som du og jeg normalt ikke lægger mærke til. Det er informationer, som kun de dygtigste lydteknikere finder frem til ved at lytte sig frem og nærstudere lydbølgerne.

Og Eddy Bøgh Brixen er en af dem. Han har hjulpet politiet med at efterforske lyd i alt fra mordsager til skuddramaer som for eksempel urolighederne på Nørrebro i 1993.

I dag er han en af landets fremmeste lyddetektiver.

- Det kan man vel godt kalde mig. Men jeg er jo bare en lydtekniker, der forsøger at løse nogle opgaver, siger han.

Bekræftede voldtægts-lejlighed

Lydbølgerne, som Eddy Bøgh Brixen terper på sine skærme, stammer fra en ballon, der blev sprængt på et badeværelse.

Den lille ballon-manøvre var en efterprøvning af akustikken i en lejlighed, som Eddy tidligere foretog i forbindelse med efterforskningen af en telefonsamtale fra Alarmcentralen.